Nhar il-Ġimgħa ser niltaqgħu Malta għal laqgħa informali importanti, ospitata minn Joseph. L-ewwel ser inħarsu lejn l-aspetti esterni tal-migrazzjoni. Din hija tabilħaqq parti mill-istrateġija komprensiva li żviluppajna tul dawn l-aħħar sentejn. Wara li stabbilizzajna s-sitwazzjoni fil-Lvant tal-Mediterran, l-attenzjoni tagħna issa ddur għal fuq miżuri operazzjonali biex nindirizzaw l-isfida tal-flussi massivi ta' migranti irregolari fir-reġjun tal-Mediterran Ċentrali. Il-flussi huma f'livell rekord, wisq nies qed jitilfu ħajjithom waqt li jippruvaw jaslu l-Ewropa, u r-rebbiegħa tinsab magħna. Ser inkomplu bl-azzjoni fit-tul tagħna mas-sħab Afrikani permezz tal-Qafas ta' Sħubija u l-Pjan ta' Azzjoni tal-Belt Valletta. Is-sitwazzjoni reali, però, teżiġi li nieħdu azzjoni immedjata u urġenti, mal-Libja u fil-madwar tagħha, minn fejn jitilqu l-biċċa l-kbira tal-migranti irregolari. L-isforzi għall-istabbilizzazzjoni tal-Libja huma issa importanti aktar minn qatt qabel. Iżda fl-istess ħin irridu nipproteġu l-fruntieri esterni tagħna waqt li ngħinu lill-awtoritajiet Libjani jipprovdu faċilitajiet ta' akkoljenza diċenti fit-territorju tagħhom. Is-sitwazzjoni hemmhekk hija differenti u saħansitra aktar kumplessa minn dik fil-Lvant, u jeħtieġ li nkunu innovattivi waqt li nimxu fuq il-prinċipji li ggwidawna matul dawn l-aħħar xhur. Fi tmiem id-diskussjoni tagħna ser nadottaw dikjarazzjoni ambizzjuża li tistabbilixxi t-triq 'il quddiem b'mod ċar u konkret. Wara l-parti ta' filgħodu nieqfu għar-ritratt tal-grupp barra, u minn hemm mmorru għall-ikla ta' nofsinhar, li ser issir in-naħa l-oħra tal-port. Waqt l-ikla ta' nofsinhar, ser ikollna l-opportunità naqsmu l-fehmiet tagħna dwar sfidi internazzjonali oħrajn u s-sitwazzjoni internazzjonali. Ser nitkellmu wkoll fil-qosor dwar is-segwitu u l-implimentazzjoni għall-konklużjonijiet li nadottaw wara l-laqgħat tagħna tal-Kunsill Ewropew u dwar modi kif nikkomunikaw aħjar dwar dak li nagħmlu. Wara l-ikla ta' nofsinhar, ser niltaqgħu mal-istampa u nagħtu l-konferenzi stampa rispettivi tagħna. Wara l-konferenza stampa ser nerġgħu niltaqgħu fil-Palazz tal-Granmastru fil-format 27 biex niddiskutu t-tħejjijiet għal Ruma, fejn Paolo ser jospitana fil-25 ta' Marzu għas-sittin anniversarju tat-Trattati ta' Ruma. Intbagħatlek dokument kunċettwali qasir imħejji flimkien mal-Italja li għandu jservi ta' bażi għal diskussjoni miftuħa dwar il-futur tal-UE. Bgħattlek ukoll ittra fejn niżżilt il-ħsibijiet tiegħi dwar il-futur tal-UE. Id-diskussjoni tagħna f'Malta ser tgħinna biex sussegwentement inħejju dikjarazzjoni għal Ruma. Ruma għandha tkun mument ta' ċelebrazzjoni u unità u opportunità biex flimkien nistabbilixxu viżjoni għas-snin li ġejjin. Nistenna bil-ħerqa li narakom ilkoll f'Malta nhar il-Ġimgħa. Ara l-paġna tal-laqgħa